Stresvolle werk het haar saggeaarde seun geknak | Netwerk24
Stresvolle werk het haar saggeaarde seun geknak
Deur Julian Jansen 19 Desember 2016 06:01
Richard Weeks Foto:
Haar sagmoedige reus van 'n seun is deur 'n stresvolle werkomgewing geknak, sê Heidi Weeks, 'n enkelouer van Somerset-Wes.
Haar 21-jarige seun, Richard, het hom die afgelope Dinsdag te pletter geval van Tafelberg. Hy het by 'n uitkykpunt op Tafelberg, waar hy en sy ma al "gelukkige oomblikke" gehad het, gesit.
Om 11:33 het hy die volgende teksboodskap aan sy ma en vriende gestuur:
"My naam is Richard Neil Weeks, die kind van Heidi Weeks en Neil Olivier. Ek het gesterf op my eie terme, in stede om op elke ander s'n te leef. Ek is nie trots op wat ek gedoen het nie en ek is opreg jammer vir diegene wie ek agterlaat. Ek hoop dat julle vergifnis in jul harte sal vind vir my optrede."
Om 11:35 het iemand hom glo sien val – 150 m ver.
Sy lyk is later deur die reddingsdienste naby die gewilde Platteklip-wandelpad gevind.
Weeks sê toe sy Richard se boodskap kry het sy "net geweet". Hy het dit gedoen. Selfdood gepleeg.
"Ek het eers gedink dat hy by Steenbrasdam buite Gordonsbaai gespring het. Toe hoor ek later die nuusberigte van iemand wat op Tafelberg na sy dood geval het. Dit is die plek waar Richard en ek ons happy moments gehad het, waar hy sy 20ste verjaardag gevier het."
Die afgelope 21 jaar was dit net sy en haar blondekop Richard. Die twee was baie gelukkig in hul huis langs die Lourensrivier, in die Bridgewater-buurt. Hulle het drie jaar gelede uit Krugersdorp hierheen verhuis. Hulle het "al oral gebly".
Oor elf dae sou Richard 22 word en drie dae daarna sou hulle twee, soos altyd, Kersfees saam vier. Met baie kerse.
Richard het by 'n maatskappy wat sagteware ontwikkel, gewerk. "'n Stresvolle werk," sê Weeks. "Haar Richard was 'n whizz kid, 'n rekenaar-foendie, die volgende Elon Musk, Bill Gates."
"Hy het al geld verdien met sy rekenaar sedert 14-jarige ouderdom. Op 19 het hy saam met my al 'n huis besit en vir hom later 'n BMW gekoop.
"Hy was 'n seun van ses voet vyf. Plat op die aarde, 'n liefdevolle en sagmoedige reus.
"Sy pa het ons gelos terwyl ek swanger was met Richard. Toe onlangs ontdek Richard sy pa se foto's op Facebook, mét kinders.
"Dit het hom opgekou.
"Ek is bitter spyt dat ek nie Richard se stilte die afgelope Maandag raakgesien het nie.
"Ons huishulp, Tendai Nyadete, het Richard se dood moeilik verwerk. Sy worshond Toffee is ook in 'n toestand," sê Weeks.
"Richard het voorverlede Vrydag verneem dat hy die volgende Woensdag 'n werk-evaluasie sou kry. Ek glo dit moes hom baie gestres het . . ."
Sy was die afgelope week by Richard se werkgewer met 'n hoop vrae.
"Hulle het gesê hulle het dit volgens die handboek gedoen. Ek het hulle gevra: Waar is die menslike element, opleiding, meelewendheid? 'n 21-jarige is deur sy werk gebreek.
"Ek wil regtig hê dat mense weet daar is geen skande in wat Richard gedoen het nie. As sy storie selfs een persoon kan keer om dieselfde ding te doen, sal dit die moeite en die hartseer werd wees.
"Te veel mense dink dat dit swak of verkeerd is om hulp te vra en om te sê dat hulle verdrink en nie kan cope nie".
Richard se lewe is gister (Woensdag) in die Manor House op die Lourensford-landgoed buite Somerset-Wes tydens 'n diens gedenk.